Kegyelem nektek és békesség Istentől a mi Atyánktól és az Úr Jézus Krisztustól!

Jn 8, 12
*12Jézus ismét megszólalt, és ezt mondta nekik: Én vagyok a világ világossága: aki engem követ, nem jár sötétségben, hanem övé lesz az élet világossága.*

Isten fényében élő Gyülekezet!

Nem Gondnok úr hibázott, én kértem, hogy ne gyújtsa meg a gyertyákat, hadd tehessem most ezt meg én az istentisztelet elején. Ennek oka részben talán már kezd is világossá válni alapigénk által, ahol is Jézus önmagát, mint a Világ Világosságát, vagy más fordítások szerint, mint a Világ és az Élet Fényét mutatja be.
Vízkereszt ünnepe, azaz eredeti nevén Epifánia ünnepe, a Megjelenés, a Megváltó egész világ számára megtapasztalható megjelenésének az ünnepe. Mint a mindenki számára látható megtapasztalható fény megjelenése a sötétségben. Annak az ünnepe, hogy megláthatom a Szabadító Urat és megismerhetem az Ő fényét, az Isten kegyelemét.
A gyertyához visszatérve pedig, az istentisztelet elején való meggyújtása talán többekben az adventi időszak istentiszteleteinek kezdetét idézte fel, mikor a koszorún meggyújtottuk a gyertyát. Nekünk talán leginkább adventhez kötődik a gyertyagyújtás, mikor is azt várjuk, hogy a fény megjelenjen a világban. Vízkereszt ünnepén azonban, ma már leginkább csak az ortodox hagyományban, de ugyanígy középpontba kerülnek a gyertyák. Mert ezen az ünnepen azért adunk hálát, hogy ezt a Fényt, Krisztust, mindenki számára megtapasztalhatóvá és megismerhetővé tette az Úr. Ez pedig nem csak mai igénkben jelenik meg hangsúlyosan, hogy az egész Világ Világossága áll ma előttünk, hanem a hagyomány szerint az ünnephez kapcsolódó üdvtörténeti események is mind erről tanúskodnak.
Hadd kérdezzem meg most, hogy össze tudja-e szedni a gyülekezet, hogy melyik három biblia történet, Jézushoz kapcsolódó üdvtörténeti esemény tanúskodik nekünk Vízkereszt ünnepén a mindenki által megismerhetővé vált Úrról? (Napkeleti bölcsek, Jézus megkeresztelése, Jézus első csodája a kánai mennyegzőn.)
Mind e három eseményben az válik világossá, hogy ki ez a Názáreti Jézus, valamint, hogy ő nem rejtőzködik, nem csak egy kiválasztott csoporthoz, vagy néphez jött, hanem Ő valóban a Világ Világossága, minden létező megismerhető Fényessége.
A gyertya tehát azért is kap kiemelt szerepet még ma is az ortodox hagyományban Vízkereszt ünnepén, mert azon túl, hogy Jézus Krisztusról tanúskodik, még a megváltott emberi életről, az életünkbe belépő és azt átformáló Fényességről is tanúskodik. Ebben az értelemben a gyertya viaszteste az ember földi életét jelöli, ami, ha a belénk plántált hit, azaz a kanóc által kapcsolatba kerül Krisztussal, a fényes tűzzel, akkor elkezd átalakulni az egész valója. Az addig földihez, anyagihoz kapcsolódó viasz elkezd átalakulni és a hit által az önmagában tehetetlen test önmaga is fénnyé lesz a világban. Azt gondolom, hogy ez egy szép értelmezés és talán még inkább rávilágít arra, hogy a görög nyelvben miért is nevezik ezt a napot a Fények Napjának.
Többesszám, igen! Hiszen Jézus is azt mondja mai igénkben: „*Én vagyok a világ világossága: aki engem követ, nem jár sötétségben, hanem övé lesz az élet világossága.”*, azaz, hogy Ő nekünk ajándékozza ezt a fényt, mi magunk is fényhordozóvá vállhatunk általa. De itt jön a kérdés, amitől igazán személyes ünneppé válhat Vízkereszt, illetve Jézusnak ez a kijelentése is: Te akarsz fényhordozó lenni? Te vágyakozol ismerni a Világ Világosságát?
Alapigénk Izrael lombsátrak ünnepének végén hangzik el Jézustól. Bár az ünnep előtt úgy tűnt, hogy Jézus nem akar felmenni Jeruzsálembe erre a hétre, végül mégis nem csak, hogy elmegy, hanem az ünnepi hét felétől nyíltan tanít és bizonyságot tesz az emberek előtt. Volt persze ebből minden: bizonytalankodó kérdések, megbotránkozás, félreértés, de megtérés is. A fények, a gyertyák és mécsesek ugyanúgy fontos részei voltak hagyományosan ennek az ünnepnek, mint nálunk az adventi-karácsonyi időszaknak. Talán még a mi karácsonyi házkivilágításainkkal is vetekedett ilyenkor Jeruzsálem városa, de az ünnep bizonyosan. Ebben a helyzetben szólal fel Jézus és mondja ki, hogy szép-szép a hagyomány, a jelképek, az emlékezés a kivonulásra és a törvény megkapására, de tudják-e, értik-e, hogy kire is mutatnak rá mindezek? Egyszerűbben szólva ismerik-e azt, akinek hálát adnak, akit ünnepelnek? Vagy valóban azt kell mondani, hogy már csak hátul, valahol a szokások, a díszek és a kötelező ünnepségek mögött áll, úgy jól elrejtve az, aki miatt ünnepük van? Előlép és a héten nem először kimondja nekik jól érthetően: „Én vagyok”.
Nagyon erős ez a kijelentés. Épp úgy, ahogy Mózes számára is az volt az égő csipkebokor előtt, úgy most számukra is, mondhatjuk így: valóban ütős csak ez a két szó is. „Én vagyok”. Ugyanez a mondat szólal meg most feléd is ma Vízkereszt ünnepén.
Az Úr eléd lép és azt mondja: „Én vagyok…”. Te hogyan tudsz reagálni, felelni rá? Bizonytalankodó kérdéssel, megbotránkozással, félreértéssel, vagy megtéréssel? Sokszor úgy érezzük, hogy tőlünk távol áll már az első három, pedig könnyen tetten érhetnénk magunkat.
Ez a mondat azonban nem csak egy rövid, de összetett bemutatkozás, ez egy meghívás is. Igen, „én vagyok”, akit keresel, akire vágyakozol, akit követned kell. Ott, a saját sötétségedben, a világ szorongatásában, a díszek mögül elrejtve is Isten meg akar szólítani téged és tisztázni akarja veled is: „*aki engem követ, nem jár sötétségben, hanem övé lesz az élet világossága”*.

A könyvekben és filmekben gyakorta jön el az a pont a főhős számára, amikor kimondja ez az egyetlen lehetőség, vagy ez az út beválik, vagy mindent bukik, az a bizonyos mindent vagy semmit próbálkozás.
Jézus Krisztus is úgy lép eléd, hogy azt mondja Ő ez az egyetlen út *– „senki sem mehet az Atyához csakis énáltalam”* -, nincs más esély, de Ő mindent kínál neked. És ennek a mindennek a hogyanja és minősége nagyon szépen kifejeződik mai igében: „*Én vagyok a világ világossága: aki engem követ, nem jár sötétségben, hanem övé lesz az élet világossága.”*. Hogyan adhat mindent neked? Úgy, hogy Ő a Világ Világossága, azaz Ő adatott a világnak fényül. Nélküle nincs más csak sötétség, így pedig a kettő között bizony nagyon szembeötlő a különbség. Fénnyel, vagy sötétségben? Krisztussal, vagy Őt megtagadva? Ő az, akit kaptál, elfogadod? Nincs köztes út, mint ahogy egy lámpa felkapcsolásánál sem. Vagy felkapcsolod a fényt a szobádban, vagy sötétségben maradsz. Ahogyan az ároni áldásban is elhangzik: „az Úr világosítsa meg az Ő arcát terajtad és könyörüljön rajtad”, akarod ezt, vágyod ezt, kéred ezt, el fogadod ezt Krisztustól? Jézus számodra is ezt a kérdést teszi ma fel, mert Ő kész fény lenni a te életedben is!
És, hogy milyen életről is van szó, a minőség, az pedig a mondat második felében válik világossá, bár a magyar nyelvből ez nem okvetlenül érthető. Azt olvastuk: „*övé lesz az élet világossága”*. Az életre a görög nyelvben alapvetően két szót találunk. Az egyik a biológiai életet jelenti, a másik pedig az élet teljességét, amely az örök, Istentől rendelt életet jelöli. Krisztus ez utóbbit ígéri neked. A mindent. Azt jelenti ki ma neked, hogy ha megismered őt és így az Ő világossága él benned és általad is a világban, akkor tiéd lesz az élet világossága, azaz az Isten teljes kegyelme meg fog valósulni rajtad.

Vízkereszt ünnepén tehát Isten megszólít Krisztusban és azt mondja neked: Itt vagyok, én vagyok! Te mit felelsz: „Itt vagyok. Jelen?”, vagy inkább hiányzást jelentesz, ma még inkább megtartanád a saját elképzeléseidet, a saját akaratodat az Istennel szemben, és maradnál a saját kis sötét zugodban? Isten meg akarja gyújtani a te kanócodat is, fényessé akarja tenni a te életedet is. Te leszel-e krisztusi fény a világban? Úgy legyen! Ámen